Vrou uit derduisende geswendel in aanlynafspraak-slenter(Argieffoto: Pixabay.com) Drie verdagtes is vandeesmaand in hegtenis geneem in verband met ŉ sindikaat wat na bewering ŉ vrou uit derduisende rande bedrieg het deur middel van ŉ aanlynafspraak-slenter. Philani Nkwalase, woordvoerder van die Valke, sê die sindikaat het tussen 2017 en 2018 ŉ vrou (54) onder die voorwendsel van ŉ aanlyn liefdesverhouding gelok. Die sindikaat het die vrou laat glo dat sy met ŉ suksesvolle sakeman kommunikeer waarna sy met dié sakeman in ŉ aanlyn verhouding getree het. Die vrou was egter salig onbewus van die slenter toe die sogenaamde sakeman geld nodig het om werksuitdagings te bowe te kom en sy geld vir hom geleen het in die hoop dat hy dit sou terugbetaal. Volgens Nkwalase staan drie verdagtes nou tereg op dié bedrogspul van R844 000. Gcobisa Sintu (33) en Tando Magwevana (34) het onderskeidelik op 25 en 26 Oktober in die onderskeie landdroshowe in Port Elizabeth en Oos-Londen verskyn nadat hulle vroeër vandeesmaand in hegtenis geneem is. Luyanda Bacela (32) is ook in verband met die slenter in Belhar in Kaapstad in hegtenis geneem. Sy het reeds in die handelshof in Bellville verskyn en is op borgtog van R5 000 vrygelaat. Sy sal weer op 11 November in die hof verskyn. Sintu is op waarskuwing vrygelaat en sal ook op 11 November saam met Bacela in die hof verskyn. Magwevana sal weer op 6 November in die hof verskyn, het Nkwalase gesê.